CELEX: 42008A0925(01)
Language: mt
Date: 2008-09-25 00:00:00
Title: Memorandum ta' Ftehim bejn l-Ombudsman Ewropew u l-Bank Ewropew ta' l-Investiment fir-rigward ta' informazzjoni dwar il-linji politiċi, l-istandards u l-proċeduri tal-Bank, kif ukoll il-mod kif il-Bank jipproċessa ilmenti, inklużi l-ilmenti minn persuni li m'humiex ċittadini u residenti ta' l-Unjoni Ewropea

25.9.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 244/1
            
         Memorandum ta' Ftehim bejn l-Ombudsman Ewropew u l-Bank Ewropew ta' l-Investiment fir-rigward ta' informazzjoni dwar il-linji politiċi, l-istandards u l-proċeduri tal-Bank, kif ukoll il-mod kif il-Bank jipproċessa ilmenti, inklużi l-ilmenti minn persuni li m'humiex ċittadini u residenti ta' l-Unjoni Ewropea
   (2008/C 244/01)
   1.   Sfond u objettivi ta' dan il-Memorandum ta' Ftehim
   L-Ombudsman Ewropew (l-“OE”) u l-Bank Ewropew ta' l-Investiment (il-“BEI”) huma parti minn, u jaħdmu fi ħdan, il-qafas istituzzjonali ta' l-Unjoni Ewropea.
   Il-BEI huwa l-istituzzjoni li tipprovdi finanzjament fi ħdan l-Unjoni Ewropea. Il-kapital tal-BEI huwa sottoskritt mill-Istati Membri ta' l-UE. Il-BEI għandu l-personalità ġuridika tiegħu u jgawdi awtonomija finanzjarja fi ħdan is-sistema ta' l-UE. Il-BEI jiġbor volumi sostanzjali ta' fondi fis-swieq kapitali li huwa jsellef b'termini favorevoli għal proġetti li jippromwovu l-objettivi politiċi ta' l-UE. Barra mill-UE, is-self tal-BEI (“self estern”) huwa bbażat fuq il-linji politiċi esterni ta' l-UE dwar il-kooperazzjoni u l-iżvilupp.
   L-OE, li huwa elett minn u jirrapporta lill-Parlament Ewropew, jeħtieġ li jkun kompletament indipendenti fit-twettiq tad-dmirijiet tiegħu. L-OE għandu s-setgħa li jmexxi inkjesti dwar każijiet ta' amministrazzjoni ħażina fl-attivitajiet ta' l-istituzzjonijiet jew il-korpi tal-Komunità, bl-eċċezzjoni tal-Qorti tal-Ġustizzja u l-Qorti tal-Prim'Istanza meta jaġixxu fl-irwol ġudizzjarju tagħhom. L-inkjesti jistgħu jsiru fuq l-inizjattiva ta' l-OE stess, jew wara li jsir ilment. Kull ċittadin ta' l-Unjoni Ewropea, u kull persuna fiżika jew ġuridika li jkollha r-residenza jew l-uffiċċju tagħha rreġistrat fi Stat Membru hija intitolata li tressaq ilment quddiem l-OE.
   Dan il-Memorandum ta' Ftehim jibni fuq l-esperjenza ta' kooperazzjoni tajba bejn il-BEI u l-OE fir-rigward ta' l-inkjesti ta' l-OE dwar il-possibbiltà ta' amministrazzjoni ħażina mill-BEI.
   L-objettiv komuni ta' l-OE u l-BEI hu li “jgħollu l-livell” fir-rigward ta' l-impenn u l-protezzjoni tal-partijiet interessati fir-rigward ta' l-attivitajiet tal-BEI u, b'mod partikolari, biex jestendu t-tali protezzjoni għall-persuni fiżiċi u ġuridiċi li m'humiex ċittadini jew residenti ta' wieħed mill-Istati Membri ta' l-UE, jew li m'għandhomx uffiċċju rreġistrat f'wieħed mill-Istati Membri ta' l-UE. Dan il-Memorandum jipprovdi bażi għal kooperazzjoni kostruttiva sabiex jintlaħaq dan l-objettiv.
   2.   Il-punti ta' prinċipju
   L-OE u l-BEI jaqblu dwar dawn il-punti ta' prinċipju li ġejjin:
   
               I.
            
            
               Il-BEI għandu jinforma lill-pubbliku dwar il-linji politiċi, l-istandards u l-proċeduri li japplikaw għall-aspetti ambjentali, soċjali u ta' żvilupp ta' l-attivitajiet tiegħu.
            
         
               II.
            
            
               Il-kunċett ta' “amministrazzjoni ħażina” applikat mill-OE jinkludi n-nuqqas ta' konformità mad-drittijiet tal-bniedem, mal-liġi applikabbli, jew mal-prinċipji ta' amministrazzjoni tajba.
            
         
               III.
            
            
               Wieħed mir-rekwiżiti ta' amministrazzjoni tajba hu li l-BEI għandu jikkonforma mal-linji politiċi, l-istandards u l-proċeduri stabbiliti tiegħu.
            
         
               IV.
            
            
               Qabel ma jirrikorru għand l-OE, l-ilmentaturi għandhom ikunu jistgħu jirrikorru għall-proċedura ta' lmenti nterna u effettiva tal-BEI.
            
         Fuq il-bażi tal-punti hawn fuq imsemmija u l-esperjenza miksuba permezz tal-kooperazzjoni tajba tagħhom s'issa, l-OE u l-BEI jiddikjaraw dan li ġej:
   
               —
            
            
               il-BEI jiddikjara li:
               
                           (1)
                        
                        
                           għandu fis-seħħ Politika ta' Mekkaniżmu għall-Ilmenti li timmira biex tipprovdi lill-membri tal-pubbliku bi proċedura istituzzjonali, interna għall-BEI, għat-trattament ta' ilmenti. Il-Politika ta' Mekkaniżmu għall-Ilmenti tinkludi l-impenn tal-BEI li jiżgura l-involviment adegwat ta' partijiet interessati kif ukoll proċeduri interni għal dak l-iskop;
                        
                     
                           (2)
                        
                        
                           bl-għan li tittejjeb l-informazzjoni disponibbli għall-pubbliku fir-rigward ta' l-istandards u l-linji politiċi rilevanti li japplikaw għall-attivitajiet tal-BEI, l-Anness I tal-Politika ta' Mekkaniżmu għall-Ilmenti jipprovdi lista ta' dokumenti rilevanti li huma aċċessibbli wkoll permezz tal-websajt tal-BEI;
                        
                     
                           (3)
                        
                        
                           huwa mpenjat li jniedi konsultazzjoni pubblika dwar il-Politika ta' Mekkaniżmu għall-Ilmenti tiegħu fil-bidu ta' l-2009,
                        
                     
         
               —
            
            
               l-OE jiddikjara li:
               
                           (1)
                        
                        
                           kull meta l-unika raġuni biex ma ssirx inkjesta dwar ilment li jallega amministrazzjoni ħażina mill-BEI tkun li l-ilmentatur m'huwiex ċittadin jew residenti ta' l-UE, l-OE huwa impenjat li juża s-setgħa li jaġixxi fuq l-inizjattiva tiegħu stess biex jiftaħ inkjesta dwar il-każ;
                        
                     
                           (2)
                        
                        
                           l-OE ma jikkunsidrax li huwa xieraq li jissostitwixxi l-ġudizzju tiegħu għal dak tal- BEI fir-rigward ta' kwistjonijiet sostanzjali ta' natura ambjentali, soċjali u ta' żvilupp li jistgħu jinqalgħu matul inkjesta dwar il-possibbiltà ta' amministrazzjoni ħażina. L-OE jikkunsidra li l-irwol tiegħu hu li jirrevedi jekk il-BEI ipprovdiex spjegazzjoni konsistenti u raġonevoli tal-pożizzjoni tiegħu fir-rigward ta' dawk il-kwistjonijiet;
                        
                     
                           (3)
                        
                        
                           l-OE jikkunsidra li r-rekord dwar kif il-BEI indirizza l-kwistjonijiet imqajma fl-ilment permezz tal-mekkaniżmi u l-proċeduri interni tiegħu huwa l-punt ta' tluq xieraq għar-reviżjoni tiegħu stess. L-ilmenti b'hekk għandhom jinkludu spjegazzjoni dwar għalfejn l-ilmentatur jikkontesta r-rekord, jew il-pożizzjoni tal-BEI kif stabbilita f'dak ir-rekord (1).
                        
                     
         3.   Dispożizzjonijiet finali
   Dan il-Memorandum ta' Ftehim m'huwiex intenzjonat li joħloq drittijiet jew obbligi legali, la fir-relazzjonijiet bejn l-OE u l-BEI u lanqas fil-konfront ta' terzi.
   Ebda dispożizzjoni f'dan il-Memorandum ta' Ftehim m'għandha tiġi interpretata b'mod li tinterferixxi ma' l-awtonomija taż-żewġ partijiet fit-teħid ta' deċiżjonijiet fir-rigward ta' l-oqsma ta' attività rispettivi tagħhom, jew b'mod li jmur kontra, jew jimmodifika, l-obbligi legali ta' xi waħda mill-partijiet.
   Il-BEI u l-OE ser jagħmlu ħilithom biex jiltaqgħu regolarment, fil-prinċipju ta' mill-inqas darba fis-sena, biex jaqsmu l-fehmiet tagħhom dwar l-implimentazzjoni prattika ta' dan il-Memorandum ta' Ftehim u biex jiddiskutu possibiltajiet għal titjib. Huma għandhom il-ħsieb, b'mod partikolari, li jirrevedu dan il-Memorandum ta' Ftehim sabiex jiġu kkunsidrati r-riżultati tal-konsultazzjoni pubblika tal-BEI dwar il-Politika tagħha ta' Mekkaniżmu għall-Ilmenti.
   Dan il-Memorandum ta' Ftehim jista' jiġi rrivedut fuq talba ta' kull parti u kull parti għandha d-dritt li tirtira minnu fi kwalunkwe ħin.
   
      Il-Lussemburgu, 9 ta' Lulju 2008.
      
         P. Nikiforos DIAMANDOUROS
         
         
            Ombudsman Ewropew
         
      
      
         Philippe MAYSTADT
         
         
            President tal-Bank Ewropew ta' l-Investiment
         
      
   
   
      (1)  L-Artikolu 2.4 ta' l-Istatut ta' l-Ombudsman jistabbilixxi li ilment għandu jkun “preċedut mill-approċċi amministrattivi xierqa għall-istituzzjonijiet u l-korpi involuti” (traduzzjoni mhux uffiċjali).